
Forord

Høsten 2011 ble det ved Universitetet i Bergen tatt initiativ til utforsking av forholdet mellom skrivearbeid og kunnskapsutvikling. Sammen med kollega Kristian Wedberg, og med støtte fra Norsk faglitterær forfatter- og oversetterforening, arrangerte jeg en serie sammenkomster for folk med forskjellig skribent- og forskerbakgrunn. Et lokalt arbeidsseminar ledet fram til en nasjonal konferanse: Under tittelen Kunnskapens språk ble det til sammen framført elleve foredrag som alle representerte en egen erfaring og et eget synspunkt på saken. Siden det nettopp dreide seg om foredrag, ikke om såkalte presentasjoner, var det hele bortimot trykkeklart med det samme. Nesten alle stilte med fullt utarbeidet manuskript, dvs. de hadde på forhånd skrevet seg fram til hva de kunne mene og si; for en gangs skyld var det ingen som prøvde å slippe unna med å improvisere over noen power points. For at disse foredragene skulle bli til bok, var det bare nødvendig med en ganske lett bearbeiding av manuskriptene. Det som følger, er i alt vesentlig dokumentasjon av det som faktisk ble sagt om skrive- og tenkearbeid på disse sammenkomstene mellom skrivende folk i Bergen utover høsten 2011.

Anders Johansen,

Bergen, april 2012.

